
Informatīvais ziņojums “Par Sabiedrības integrācijas fonda darbības uzlabojumu priekšlikumiem” (turpmāk – informatīvais ziņojums) sagatavots, pamatojoties uz Ministru kabineta 2025. gada 19. novembra sēdes protokollēmuma (prot. Nr. 48 43. §) “Par priekšlikumiem likumprojekta “Par valsts budžetu 2026. gadam un budžeta ietvaru 2026., 2027. un 2028. gadam” izskatīšanai Saeimā otrajā lasījumā” 3. punktā doto uzdevumu Kultūras ministrijai sadarbībā ar nozaru ministrijām veikt Sabiedrības integrācijas fonda funkciju, administrēto atbalsta programmu un izdevumu efektivitātes auditu un normatīvajos aktos noteiktā kārtībā iesniegt Ministru kabinetā priekšlikumus par nepieciešamajām izmaiņām. 
Lai nodrošinātu uzdevuma izpildi, Kultūras ministrija organizēja iepirkumu “Sabiedrības integrācijas fonda funkciju, administrēto atbalsta programmu un izdevumu efektivitātes audits”, identifikācijas Nr. KM 2026/1, ar mērķi sagatavot audita ziņojumu par Sabiedrības integrācijas fonda funkciju, administrēto atbalsta programmu un izdevumu efektivitātes auditu par laika periodu no 2023. gada 1. janvāra līdz 2025. gada 31. decembrim.
Saskaņā ar starp Kultūras ministriju un PricewaterhouseCoopers SIA (reģistrācijas Nr. 40003142793) noslēgto 2026. gada 24. marta iepirkuma līgumu Nr. 2.5-15-9/2026 “Par Sabiedrības integrācijas fonda funkciju, administrēto atbalsta programmu un izdevumu efektivitātes auditu” PricewaterhouseCoopers SIA līdz 2026. gada 23. jūnijam veica Sabiedrības integrācijas fonda funkciju, administrēto atbalsta programmu un izdevumu efektivitātes auditu un sagatavoja ziņojumu[footnoteRef:2], nodrošinot šādu uzdevumu izpildi: [2:  Pieejams: www.km.gov.lv/lv/media/64550/download?attachment ] 

1) Sabiedrības integrācijas fonda funkciju analīzi un lēmumu pieņemšanas un to izpildes novērtējumu atbilstoši normatīvajam regulējumam, Sabiedrības integrācijas fonda darbības stratēģijai 2025.–2029. gadam un faktiskajai darbībai, tostarp administrējot atbalsta programmas;
2) Sabiedrības integrācijas fonda administrēto programmu portfeļa kartēšanu, administrēto programmu sasaisti ar Sabiedrības integrācijas fonda funkcijām un stratēģiju, atbalsta programmu mijiedarbības un sinerģijas novērtējumu, tostarp iespējamo pārklāšanās risku un Sabiedrības integrācijas fonda funkciju un stratēģijas īstenošanai iztrūkstošu programmu identificēšanu;
3) procesu efektivitātes un izdevumu efektivitātes auditu, novēršot dublēšanos un izmantojot iepriekš veikto auditu rezultātus;
4) rekomendāciju sagatavošanu Sabiedrības integrācijas fonda funkciju, administrēto atbalsta programmu un administratīvo izdevumu efektivitātes uzlabošanai, tostarp administrēto programmu sinerģijas uzlabošanai, pārvaldības modeļa uzlabojumiem un administratīvo izdevumu optimizācijai.
Saskaņā ar Kultūras ministrijas 2026. gada 10. aprīļa rīkojumu Nr. 2.5-1-44 “Par darba grupas izveidi Sabiedrības integrācijas fonda funkciju, administrēto atbalsta programmu un izdevumu efektivitātes audita izvērtēšanai” tika izveidota darba grupa (turpmāk – Darba grupa), kuras sastāvā tika iekļauti pārstāvji no nozaru ministrijām, Valsts kancelejas un Nevalstisko organizāciju un Ministru kabineta sadarbības memoranda īstenošanas padomes[footnoteRef:3], un kurai līdz 2026. gada 17. augustam tika uzdots iesniegt kultūras ministram priekšlikumus par nepieciešamajiem uzlabojumiem Sabiedrības integrācijas fonda darbībā, kā arī informāciju par nevalstiskajām organizācijām piešķirto finansējumu atbilstošajos resoros, ņemot vērā ministrijas organizētā iepirkuma rezultātā noslēgtā iepirkuma līguma ietvaros sniegtajā audita ziņojumā par Sabiedrības integrācijas fonda funkciju, administrēto atbalsta programmu un izdevumu efektivitātes auditu par laika periodu no 2023. gada 1. janvāra līdz 2025. gada 31. decembrim ietverto informāciju un rekomendācijas. [3:  Darba grupas sastāvā bija Aizsardzības ministrijas, Ārlietu ministrijas, Ekonomikas ministrijas, Finanšu ministrijas, Kultūras ministrijas, Iekšlietu ministrijas, Izglītības un zinātnes ministrijas, Klimata un enerģētikas ministrijas, Labklājības ministrijas, Satiksmes ministrijas, Tieslietu ministrijas, Veselības ministrijas, Viedās administrācijas un reģionālās attīstības ministrijas, Valsts kancelejas un Zemkopības ministrijas pārstāvji, kā arī Nevalstisko organizāciju un Ministru kabineta sadarbības memoranda īstenošanas padomes deleģēti nevalstisko organizāciju pārstāvji.] 

Informatīvajā ziņojumā ietverti Darba grupas sniegtie priekšlikumi un audita ziņojumā par Sabiedrības integrācijas fonda funkciju, administrēto atbalsta programmu un izdevumu efektivitātes auditu ietvertā informācija un rekomendācijas, kā arī priekšlikumi par nepieciešamajām izmaiņām, kas nodrošinātu Sabiedrības integrācijas fonda pārvaldības modeļa pilnveidi un izdevumu optimizāciju.
Izvērtējot audita ziņojumā ietvertos konstatējumus un četrus tajā aprakstītos Sabiedrības integrācijas fonda institucionālās attīstības scenārijus, Darba grupa secina, ka par optimālāko risinājumu atzīstams 3. scenārijs, saskaņā ar kuru Sabiedrības integrācijas fonds kļūst par pārresorisku centralizētu finanšu atbalsta sniegšanas mehānismu nevalstiskajām organizācijām un medijiem ar vienotu projektu konkursu administrēšanas un publiskošanas procesu, paplašinot administrēto programmu loku, pārtraucot Sabiedrības integrācijas fonda veikto projektu tiešo īstenošanu un saglabājot Sabiedrības integrācijas fonda esošo juridisko formu.
Vienlaikus informatīvajā ziņojumā ietverti pieci gala priekšlikumi Sabiedrības integrācijas fonda darbības pilnveidei: 
1. Sabiedrības integrācijas fonda pārvaldības un resursu izmantošanas efektivitātes pilnveide, tostarp 5,7 amata vietu pārskatīšana; 
2. Sabiedrības integrācijas fonda kā centralizēta publiskā finansējuma administrētāja nostiprināšana, pakāpeniski atsakoties no projektu īstenotāja funkcijas; 
3. sabiedrības uzticēšanās Sabiedrības integrācijas fonda darbībai sekmēšana;
4. ministriju un valsts iestāžu kapacitātes nodrošināšana Sabiedrības integrācijas fonda administrēto atbalsta programmu pārņemšanai; 
5. grozījumi Sabiedrības integrācijas fonda likumā, paplašinot tā darbības jomu tvērumu.

2. [bookmark: _Toc239065089]Situācijas raksturojums

Sabiedrības integrācijas fonds ir atvasināta publisko tiesību juridiskā persona (publisks nodibinājums), kas tiek izveidots ar Sabiedrības integrācijas fonda likumu un kas darbojas saskaņā ar Sabiedrības integrācijas fonda likumu, citiem normatīvajiem aktiem un tā nolikumu, kuru apstiprinājis Ministru kabinets. Sabiedrības integrācijas fonds administrē valsts un Eiropas Savienības finansējumu saliedētas sabiedrības, pilsoniskās sabiedrības, diasporas, mediju, ģimeņu atbalsta un citās jomās. Sabiedrības integrācijas fonda pārvaldībā esošo finanšu līdzekļu apjoms pēdējo gadu laikā ir būtiski pieaudzis no 15,5 milj. euro 2020. gadā līdz plānotiem 32,4 milj. euro 2026. gadā, un aptuveni 69 % no 2026. gada plānotā finansējuma veido Eiropas Savienības finanšu instrumentu līdzekļi, kuru administrēšanā Sabiedrības integrācijas fonds pilda sadarbības iestādes funkcijas.
2025. gadā Sabiedrības integrācijas fonda funkciju izpildē bija iesaistīti 10 Sabiedrības integrācijas fonda padomes locekļi, 82,5 sekretariāta nodarbinātie un 110 vērtēšanas komisiju locekļi 14 komisijās. Sabiedrības integrācijas fonds pilda uzdevumus, kas noteikti vismaz 13 nacionāla līmeņa attīstības plānošanas dokumentos un divās Sabiedrības integrācijas fonda padomes apstiprinātās stratēģijās.

2.1. [bookmark: _Toc239065090]Konstatētie izaicinājumi Sabiedrības integrācijas fonda darbībā

1) Neatbilstība starp normatīvi noteikto mandātu un faktisko darbības apjomu.
Sabiedrības integrācijas fonda likumā lietotais jēdziens “sabiedrības integrācija”, kas nosaka Sabiedrības integrācijas fonda kompetenci, ir ievērojami šaurāks nekā aktuālajos attīstības plānošanas dokumentos lietotie apzīmējumi. Divi no četriem Sabiedrības integrācijas fonda darbības tematiskajiem segmentiem (vienlīdzīgu iespēju nodrošināšana un modernas pārvaldības joma) neatbilst Sabiedrības integrācijas fonda likumā definētajai pamatkompetencei, savukārt mediju atbalsta tiesiskais pamats pastāv tikai gada valsts budžeta likumos, nevis Sabiedrības integrācijas fonda likumā.

2) Dubultā loma: finansējuma administrēšana un projektu īstenošana. 
Sabiedrības integrācijas fonds vienlaikus darbojas gan kā finansējuma administrētājs, gan – arvien plašāk – kā politikas un projektu īstenotājs, kas rada lomu konflikta, interešu konflikta un konkurences kropļošanas riskus, jo viena institūcija administrē finansējumu, vērtē projektus, uzrauga izlietojumu un pati piedalās projektu īstenošanā.

3) Pārvaldības modeļa nepilnības. 
Sabiedrības integrācijas fonda padomes sastāvā dominē seši politiskie pārstāvji pret četriem nevalstisko organizāciju pārstāvjiem. Sabiedrības integrācijas fonda padomes sastāvā nav iekļauta, piemēram, Iekšlietu ministrija, kaut arī Sabiedrības integrācijas fonds administrē programmas patvēruma politikas jomā. Ētikas un interešu konflikta kontroles dokumenti, saskaņā ar Valsts kancelejas 2023. gada horizontālā audita konstatējumiem, nav pilnībā pielāgoti labās prakses prasībām.

4) Nepilnīga rezultatīvo rādītāju sistēma. 
Sabiedrības integrācijas fondā ir apstiprināta darbības stratēģija 2025.–2029. gadam (turpmāk – stratēģija). Katru gadu tiek apstiprināts stratēģijas izpildes darba plāns un mērīta mērķu sasniegšanas pakāpe.  
Paralēli tam Sabiedrības integrācijas fonda padome 2026. gada 22. aprīlī ir apstiprinājusi valsts budžeta finansētās programmas “NVO fonds” stratēģiju 2026.–2028. gadam. Ir izstrādāta arī iekšējai lietošanai paredzēta Sabiedrības integrācijas fonda Komunikācijas stratēģija 2025.–2029. gadam, un katru gadu tiek uzraudzīti tās rezultāti un rādītāji. 
Nepastāv sistēmiska sasaiste starp Sabiedrības integrācijas fonda stratēģijā plānotajiem darbības rezultātiem un izvēlētajiem rezultatīvajiem rādītājiem. Apjomīgākās Sabiedrības integrācijas fonda administrētās programmas stratēģijas rezultatīvajos rādītājos atspoguļotas tikai daļēji vai pastarpināti. 2025. gadā aptuveni 17 % no ārējos plānošanas dokumentos minētajiem uzdevumiem nebija piešķirts finansējums.

5) Cilvēkresursu noslodzes un administratīvo izmaksu atšķirības. 
5,7 amata slodzēs strādājošajiem, ar kuriem Sabiedrības integrācijas fondam ir beztermiņa darba līgums, jāmaina amata pienākumi vai jāpārskata pamatojums nodarbināšanai. Administratīvo izdevumu īpatsvars starp programmām būtiski atšķiras (vidēji ap 3,7 %, bet atsevišķām Sabiedrības integrācijas fonda administrēto atbalsta programmām 0-2 %), kas apdraud šo programmu administrēšanu esošajā kapacitātē. Atsevišķi darbinieki tiek finansēti no līdz deviņiem dažādiem finansējuma avotiem vienlaikus, kas rada darba laika uzskaites grūtības un izdegšanas riskus.

6) Zema sabiedrības informētība un uzticēšanās. 
Audita ziņojumā, norādīts, ka SIA “Pētījumu centrs SKDS” aptaujas (n = 1005, 2025. gada decembris) dati liecina, ka 
73 % Latvijas iedzīvotāju norādīja, ka ir dzirdējuši par Sabiedrības integrācijas fondu, bet tikai 33 % respondentu uzskatīja, ka ļoti labi vai kopumā zina, kas ir Sabiedrības integrācijas fonds un ar ko tas nodarbojas. Sabiedrības integrācijas fondam uzticas 19 % iedzīvotāju, neuzticas 37 %, bet 44 % nespēj sniegt vērtējumu. 
Šie dati norāda uz nepieciešamību uzlabot izpratni par Sabiedrības integrācijas fonda uzdevumiem un rezultātiem un padziļināti izvērtēt uzticēšanos ietekmējošos faktorus.

2.2. [bookmark: _Toc239065091][bookmark: _Toc239065092]Riski, ja esošā situācija netiek mainīta

Ievērojot Sabiedrības integrācijas fonda sniegtā atbalsta saturisko daudzveidību un īstenotos projektus, pašlaik Sabiedrības integrācijas fonda juridiskā forma atpaliek no faktiski veicamajiem uzdevumiem un darbības jomas. 
Sabiedrības integrācijas fonda pamatdarbības normatīvais regulējums ir ietverts Sabiedrības integrācijas fonda likumā, kas pieņemts 2001. gadā atbilstoši attiecīgā laika perioda prasībām.  Pašlaik Sabiedrības integrācijas fonds apvieno divas lomas: 
1) nodibinājums, kas veic noteiktam mērķim paredzēta finansējuma piesaistīšanu, pārvaldību un kontroli;
2) sabiedrības integrācijas politikas izpildinstitūcija, kas pati īsteno Eiropas Savienības un valsts budžeta programmu vai apakšprogrammu finansētus projektus.
Situācija, kad publisko tiesību subjekts vienlaikus administrē finansējumu, izvērtē projektus, uzrauga izlietojumu un pats piedalās projektu īstenošanā, rada paaugstinātu atbildības pienācīgas nenošķiršanas risku, t.sk.:
1. saglabājas lomu konflikta un interešu konflikta risks, jo institūcija turpina vienlaikus pildīt finansējuma administrētāja un projektu īstenotāja funkcijas jomās, kurās pastāv konkurence ar nevalstisko sektoru;
2. saglabājas tiesiskās noteiktības risks, jo Sabiedrības integrācijas fonds turpina administrēt programmas, kas pārsniedz Sabiedrības integrācijas fonda likumā šauri definēto kompetenci, radot juridiskās nenoteiktības un iespējamu tiesiskuma apstrīdēšanas risku;
3. turpina samazināties sabiedrības uzticēšanās Sabiedrības integrācijas fonda administrētajām programmām un valsts atbalsta sistēmai nevalstiskajam sektoram kopumā;
4. saglabājas neefektīva resursu izmantošana, jo trūkst konsekventas rezultātu un rezultatīvo rādītāju sistēmas, kas apgrūtina Sabiedrības integrācijas fonda darbības ietekmes izvērtēšanu un finansējuma lietderības pierādīšanu;
5. pieaug risks, ka administratīvās kapacitātes nesamērīgums ar pieaugošo administrējamā finansējuma apjomu un normatīvo prasību sarežģītību ietekmēs programmu īstenošanas kvalitāti un termiņus, tostarp Eiropas Savienības fondu īstenošanu;
6. saglabājas neskaidrība par Sabiedrības integrācijas fonda turpmāko attīstības virzienu, kas apgrūtina ilgtermiņa stratēģisko plānošanu un cilvēkresursu noturēšanu.

2.3. [bookmark: _Toc239065093]Risku izvērtēšanas metodoloģija

PricewaterhouseCoopers SIA audita ietvaros risku izvērtējums veikts, izmantojot vairākas savstarpēji papildinošas metodes, kas ļāva apvienot kvalitatīvu un kvantitatīvu informāciju:
1) dokumentu analīze – valsts budžeta paskaidrojumu, politikas un resursu vadības karšu, Sabiedrības integrācijas fonda iekšējo dokumentu, stratēģisko plānu, iekšējo procedūru un amatu aprakstu izpēte;
2) strukturētas intervijas – 22 intervijas ar Sabiedrības integrācijas fonda, Sabiedrības integrācijas fonda padomes un Kultūras ministrijas pārstāvjiem;
3) darbinieku aptauja – aptaujāti 65 respondenti no 10 Sabiedrības integrācijas fonda struktūrvienībām;
4) ieguldītā darba laika apsekojums – detalizēta uzskaite 10 darba dienu periodā (no 2026. gada 27. aprīļa līdz 2026. gada 12. maijam), aptverot 69 darbiniekus un 4 877 darba stundas;
5) ieinteresēto pušu (mērķgrupu) konsultācijas – sadarbības partneru, programmu īstenotāju un atbalsta saņēmēju aptaujas;
6) labās prakses salīdzinājums (benchmarking), tostarp Igaunijas Integrācijas fonda (Integratsiooni Sihtasutus) pārvaldības modeļa analīze;
7) juridiskā un normatīvā analīze – ārējo un iekšējo normatīvo aktu izpēte;
8) sabiedrības informētības un uzticēšanās izvērtējums – SIA “Pētījumu centrs SKDS” reprezentatīva iedzīvotāju aptauja (n=1005, 2025. gada decembris).
Darba grupas ietvaros papildus tika organizētas ministriju un iesaistīto institūciju, tostarp Valsts kancelejas, konsultācijas un pieprasītas ministriju aplēses par iespējamo Sabiedrības integrācijas fonda funkciju pārņemšanu, kā arī uzklausīts Nevalstisko organizāciju un Ministru kabineta sadarbības memoranda īstenošanas padomes deleģēto nevalstisko organizāciju pārstāvju viedoklis.

3. [bookmark: _Toc238652838][bookmark: _Toc238758890][bookmark: _Toc239065094]Darba grupas piedāvātie risinājumi Sabiedrības integrācijas fonda pārvaldības modeļa pilnveidei un izdevumu optimizācijai

Pamatojoties uz veiktā PricewaterhouseCoopers SIA audita un Darba grupas izvērtējumu, ir identificēti četri Sabiedrības integrācijas fonda turpmākās institucionālās attīstības scenāriji. Trijos institucionālās attīstības risinājuma scenārijos Sabiedrības integrācijas fondam ir jāizbeidz darba tiesiskās attiecības ar daļu darbinieku, kuru skaits var variēt atbilstoši Sabiedrības integrācijas fonda administrēto programmu specifikai, un institucionāli jāplāno funkciju pārņemšana, kam nepieciešams atsevišķs Ministru kabineta līmeņa lēmums.

1. scenārijs: centralizēta finanšu atbalsta sniegšana noteikta satura projektiem.
Sabiedrības integrācijas fonda juridiskā forma un esošais statuss tiek saglabāti, taču Sabiedrības integrācijas fonds atsakās no projektu īstenotāja funkcijas. Nepieciešami Sabiedrības integrācijas fonda likuma grozījumi, papildinot esošo (sabiedrības integrācija un pilsoniskās sabiedrības attīstība) kompetences jomu ar pilnvarojumu mediju atbalsta, ģimeņu atbalsta un sociālekonomiskās integrācijas u. c. programmu finansēšanai.

Tiešā ietekme – ieguvumi:
1. precīzi definēta Sabiedrības integrācijas fonda loma kā finansējuma administrētājam;
2. profesionāla projektu vērtēšana, līgumu uzraudzība un kontrole, saglabājot Sabiedrības integrācijas fonda uzkrāto kompetenci;
3. lomu konflikta un konkurences kropļošanas risku novēršana jomās, kurās tā pastāv;
4. saglabāta vienota projektu administrēšanas un informācijas sistēma.

Tiešā un netiešā ietekme – riski:
1. iespējama Eiropas Savienības projektu finansējuma un institucionālās kapacitātes samazināšanās, jo šie divi faktori ir savstarpēji saistīti;
2. nepieciešams rast citu īstenotāju aktivitātēm, kas netiek īstenotas projektu konkursu veidā (piemēram, pašvaldību novērtēšana, remigrantu konsultēšana);
3. risks, ka Sabiedrības integrācijas fonds kļūst tikai par tehnisku konkursu administratoru, zaudējot spēju attīstīt pilsonisko sabiedrību un sociālās inovācijas;
4. risks mazināt Latvijas iespējas piesaistīt finansējumu no tieši pārvaldītām Eiropas Savienības programmām.

Tiesiskās sekas un institucionālā ietekme.
Nepieciešami Sabiedrības integrācijas fonda likuma grozījumi, kas skaidri nosaka Sabiedrības integrācijas fonda kompetenci mediju, ģimeņu atbalsta un sociālekonomiskās integrācijas jomās. Fundamentāla institucionālā pārstrukturēšana nav nepieciešama, taču daļa ar projektu īstenošanu saistīto amatu tiktu pārtraukta vai pārstrukturēta.

Ietekme uz valsts un pašvaldību budžetu.
Būtiska budžeta pārstrukturēšana nav nepieciešama, jo Sabiedrības integrācijas fonda esošā budžeta ietvaros var nodrošināt mediju, ģimeņu atbalsta un sociālekonomiskās integrācijas u. c. programmu administrēšanu. Finansējums, kas iepriekš plānots noteiktām programmām Sabiedrības integrācijas fonda budžetā, paliktu Sabiedrības integrācijas fonda budžeta ietvaros vai pārplānojams uz citu iestāžu budžetiem atkarībā no konkrētās programmas piekritības.
2. scenārijs: finansējuma administrēšana un projektu īstenošana Kultūras ministrijas īstenotās politikas jomā (Sabiedrības integrācijas fonds kā Kultūras ministrijas padotības iestāde/ aģentūra).
Sabiedrības integrācijas fonds tiek pārveidots par kultūras ministra pārraudzītu valsts aģentūru vai citu publisko tiesību institūciju ar sašaurinātu programmu tvērumu, kas aptver vienīgi Kultūras ministrijas kompetencē esošās jomas (saliedētas un pilsoniski aktīvas sabiedrības attīstība, mediju atbalsts un ar to saistītās jomas).

Tiešā ietekme – ieguvumi:
1. atbilstošāka juridiskā forma valsts politikas īstenošanai un Eiropas Savienības līdzfinansētu projektu administrēšanai;
2. skaidrāka hierarhiskā atbildība Kultūras ministrijai un fokusētāka institucionālā darbība.

Tiešā un netiešā ietekme – riski:
1. valsts aģentūras juridiskā forma mazāk piemērota starpnozaru lēmumu pieņemšanai;
2. samazināta Sabiedrības integrācijas fonda pārresoriskā neatkarība un autonomija finanšu un mantas pārvaldībā;
3. sašaurinātais tvērums (tikai Kultūras ministrijas kompetences jomas) ierobežo iespēju nākotnē paplašināt programmu loku, radot sadrumstalotības risku.

Tiesiskās sekas un institucionālā ietekme
Nepieciešami būtiski Sabiedrības integrācijas fonda likuma grozījumi, mainot Sabiedrības integrācijas fonda juridisko formu un pakļautību. Pāreja uz aģentūras statusu prasa strukturālu reorganizāciju.

Ietekme uz valsts un pašvaldību budžetu.
Veidojas finansējuma piesaiste Kultūras ministrijas budžetam un finansējuma uzkrāšanas funkcija Sabiedrības integrācijas fondā vairs nav iespējama. Jāizvērtē nepieciešamība veidot institūcijas, kas administrētu programmas ārpus Kultūras ministrijas kompetences, ko šobrīd administrē Sabiedrības integrācijas fonds.

Nevalstisko organizāciju pārstāvju viedoklis: šis risinājuma variants nav uzskatāms par atbalstāmu, jo tas neparedz pietiekamas garantijas nevalstisko organizāciju līdzdalībai pārvaldībā un neatkarīgai projektu vērtēšanai.

3. scenārijs: pārresorisks un centralizēts finanšu atbalsta sniegšanas mehānisms nevalstiskajām organizācijām un medijiem.
Sabiedrības integrācijas fonda juridiskā forma (fonds) saglabājas nemainīga, taču administrējamo programmu loks tiek paplašināts, un Sabiedrības integrācijas fonds pārtrauc tiešu projektu īstenošanu. Sabiedrības integrācijas fonda likumā izsmeļošais atbalstāmo jomu uzskaitījums tiek aizstāts ar vispārīgu kompetences ietvaru, konkrētu programmu mērķu, mērķgrupu un atbalstāmo jomu noteikšanu deleģējot normatīvajos aktos vai atsevišķos finansējuma piešķiršanas lēmumos.

Tiešā ietekme – ieguvumi:
1. centralizēts finansējuma administrēšanas mehānisms ar vienotām un caurspīdīgām konkursu procedūrām;
2. viena informācijas publicēšanas platforma mazina neskaidrības atbalsta saņēmējiem;
3. elastīgs kompetences regulējums ļauj pielāgot programmas mainīgajām politikas vajadzībām bez biežiem likuma grozījumiem;
4. saglabāta uzkrātā projektu administrēšanas kompetence, nevalstisko organizāciju līdzdalība pārvaldībā un pārresorisks skatījums.

Tiešā un netiešā ietekme – riski:
1. operacionālā sarežģītība, pārvaldot programmas no vairākām nozarēm vienlaikus;
2. centralizētais mehānisms nevar aizstāt metodisko vadību, remigrācijas koordinēšanu un individuālās konsultācijas;
3. risks, ka nozaru ministriju saturiskā atbildība kļūst formāla bez skaidrām datu apmaiņas un uzraudzības prasībām;
4. iespējama nepieciešamība palielināt administratīvo personālu, kas jāizvērtē kopsakarā ar apņemšanos veidot mazu un efektīvu valsts pārvaldi – tādēļ nebūtu atbalstāmi risinājumi, kas paredz papildu amatu vietas ar negatīvu ietekmi uz valsts budžetu.

Tiesiskās sekas un institucionālā ietekme
Nepieciešami Sabiedrības integrācijas fonda likuma grozījumi, aizstājot izsmeļošo finansējamo jomu uzskaitījumu ar vispārīgu kompetences ietvaru un skaidru deleģējuma mehānismu. Nepieciešama elastīga Sabiedrības integrācijas fonda padomes sastāva sistēma, kas mainās atkarībā no aktīvajām programmu jomām.

Ietekme uz valsts un pašvaldību budžetu.
Būtiskas izmaiņas finansējuma administrēšanas funkcijās nav nepieciešamas. Paplašinātā, vairāku nozaru programmu portfeļa pārvaldības rezultātā administratīvie izdevumi var nedaudz pieaugt, tomēr, ņemot vērā apņemšanos veidot mazu un efektīvu valsts pārvaldi, risinājumi, kas paredzētu papildu amatu vietas ar negatīvu ietekmi uz valsts budžetu, nav atbalstāmi. Iespējamais līdzekļu ietaupījums saistīts ar vienotas administrēšanas platformas uzturēšanu (nevis paralēlu administratīvo kapacitāšu veidošanu vairākās ministrijās) un birokrātiskā sloga mazināšanu atbalsta saņēmējiem.
Nevalstisko organizāciju pārstāvju viedoklis: šis ir vēlamākais attīstības virziens, ja tas tiek papildināts ar skaidru attīstības funkciju un Sabiedrības integrācijas fonda paša īstenotās aktivitātes (piemēram, jaunu pieeju pilotēšana, metodiskais atbalsts) tiek pieļautas tikai pamatotos gadījumos, kas nerada konkurenci ar finansējuma saņēmējiem.

4. scenārijs: Sabiedrības integrācijas fonda darbības izbeigšana.
Sabiedrības integrācijas fonda darbība tiek izbeigta, un tā administrētās programmas tiek sadalītas pa atsevišķām nozaru ministrijām, kuras katra patstāvīgi administrē un īsteno tai piešķirtās programmas, ieviešot decentralizētu finanšu atbalsta sniegšanas pieeju.

Tiešā ietekme – ieguvumi:
1. ciešāka finansējuma kontrole nozaru ministrijās un skaidrāka institucionālā atbildība;
2. iespēja izmantot Viedās administrācijas un reģionālās attīstības ministrijas sadarbības tīklu pašvaldību un remigrācijas atbalsta jomā;
3. iespēja nodrošināt nozaru ministrijām piederīgo programmu mērķtiecīgu teritoriālo segumu.

Tiešā un netiešā ietekme – riski:
1. finansējuma administrēšanas sadrumstalotība un uzkrātās kompetences zudums;
2. lielāks administratīvais slogs finansējuma saņēmējiem un samazināts caurspīdīgums;
3. vājāka pārresoru programmu koordinācija ar nevalstisko organizāciju sektoru;
4. risks aizkavēt programmu un projektu īstenošanas gaitu reorganizācijas procesa dēļ, konkursu un maksājumu kavējumi pārejas periodā;
5. mazākas iespējas saņemt atbalstu mazām, reģionālām vai vietējām organizācijām;
6. augstas pārejas perioda izmaksas; šis risinājuma scenārijs ir iespējams tikai pēc detalizēta funkciju pārņemšanas plāna sagatavošanas.

Tiesiskās sekas un institucionālā ietekme.
Vairāku nozaru ministrijās nepieciešams izstrādāt specifiskus normatīvos aktus. Katrai ministrijai jāveido pašai sava iekšējā kapacitāte programmu administrēšanai. Sabiedrības integrācijas fonda uzkrātā ekspertīze tiek zaudēta vai pārdalīta starp vairākām institūcijām.

Ietekme uz valsts un pašvaldību budžetu (ministriju sniegtās aplēses).
Ministrijas attiecībā uz 4. scenārija (Sabiedrības integrācijas fonda likvidācija) realizāciju, izvērtēšanas ietvaros sniedza aplēses par iespējamo Sabiedrības integrācijas fonda administrēto programmu pārņemšanu.
Ministriju sniegtā informācija liecina, ka lielākajai daļai ministrijām piederīgo programmu, kas tiek īstenotas Sabiedrības integrācijas fondā, nav skaidras galīgās izvēles starp trim alternatīviem virzieniem (jaunas aģentūras izveide, īstenošana programmai piederīgajā  ministrijā vai īstenošana ar Centrālās finanšu un līgumu aģentūras starpniecību), un vairākas ministrijas norāda, ka programmas tiešā īstenošana politikas veidotājam būtu netipiska funkcija, kas var radīt lomu konfliktu.

Iespējamais līdzekļu ietaupījums visos risinājumu scenārijos primāri saistīts ar birokrātiskā sloga mazināšanu atbalsta saņēmējiem un vienotas administratīvās platformas saglabāšanu, nevis tiešu Sabiedrības integrācijas fonda pamatdarbības izdevumu samazinājumu, jo pamatdarbības izmaksas veido tikai aptuveni 2 % no Sabiedrības integrācijas fonda kopējā budžeta.
Nevalstisko organizāciju pārstāvju viedoklis: Nevalstisko organizāciju sektors neatbalsta Sabiedrības integrācijas fonda likvidāciju un programmu mehānisku sadalīšanu pa atsevišķiem resoriem; šāds risinājums būtu pieļaujams tikai pēc detalizēta funkciju pārņemšanas modeļa, izmaksu un ieguvumu analīzes un garantijām, ka netiek pārtraukta neviena būtiska programma.

Ņemot vērā gan scenāriju Sabiedrības integrācijas fonda pārvaldības modeļa pilnveidei un izdevumu optimizācijai izvērtēšanā konstatēto daudzveidīgo ietekmi, gan atzītos izaicinājumus, tostarp uzticēšanās jautājumu, balstoties uz PricewaterhouseCoopers SIA audita ziņojumā veikto analīzi par Sabiedrības integrācijas fonda darbību, kā arī ņemot vērā Darba grupas diskusijās izdarītos secinājumus, Sabiedrības integrācijas fonda viedokli un ministriju veiktās aplēses, secināts:
1. Sabiedrības integrācijas fonda darbībā pastāv pārvaldības un resursu efektivitātes izaicinājumi saistībā ar dubulto lomu: programmu administrēšana un projektu īstenošana. Sabiedrības integrācijas fonda vienlaicīgā darbība gan kā finansējuma administrētājam, gan kā projektu īstenotājam atsevišķās situācijās rada risku minēto lomu konfliktam. Būtu uzlabojamas procedūras, piemēram, konsultācijas ar Nevalstisko organizāciju un Ministru kabineta sadarbības memoranda īstenošanas padomi pirms projektu saistību uzņemšanās. Konstatētas atšķirības administratīvo izmaksu apjomā starp programmām, kā arī identificētas amata slodzes, kuru pienākumi būtu pārskatāmi vai pārprofilējami;
2. Sabiedrības integrācijas fonds ir izveidojis strukturētu publiskā finansējuma administrēšanas mehānismu. Sabiedrības integrācijas fonds ir kļuvis par centralizētu finansējuma administrētāju saliedētas sabiedrības, pilsoniskās sabiedrības, diasporas, mediju, ģimeņu atbalsta un citās jomās, nodrošinot atklātu konkursu organizēšanu, finansējuma sadali un uzraudzību. Sabiedrības integrācijas fonda izveidotās projektu administrēšanas procedūras un digitālie risinājumi var tikt izmantoti kā labās prakses piemērs projektu konkursu administrēšanā;
3. Sabiedrības integrācijas fonda darbības mandāts ir būtiski paplašinājies ārpus sākotnēji likumā noteiktā tvēruma. Sabiedrības integrācijas fonda likumā lietotais jēdziens “sabiedrības integrācija” ir zaudējis aktualitāti, jo politiskā doma ir attīstījusies, un šis jēdziens ir šaurāks nekā faktiskā Sabiedrības integrācijas fonda darbība. Rezultātā ir izveidojusies neatbilstība starp normatīvi noteikto mandātu un faktisko darbības apjomu, kas rada nepieciešamību veikt grozījumus Sabiedrības integrācijas fonda likumā. 

Izvērtējot audita konstatējumus un veiktās diskusijas, Darba grupa ir secinājusi, ka par optimālāko Sabiedrības integrācijas fonda turpmākās institucionālās attīstības risinājuma variantu ir atzīstams 3. scenārijs, ņemot vērā tā potenciālu starpnozaru sadarbības veicināšanā un programmu īstenošanā (gadījumā, ja šā risinājuma īstenošana nav iespējama, par konceptuāli atbalstāmu risinājumu atzīstams arī 1. scenārijs, kurš saglabā institucionālo stabilitāti un nemazina Latvijas iespējas piesaistīt Eiropas Savienības un citu ārējo finanšu avotu finansējumu).
Atbalstītā Sabiedrības integrācijas fonda turpmākās institucionālās attīstības 3. scenārija ietvaros Darba grupa ir izvirzījusi piecus konkrētus pasākumus turpmākai Sabiedrības integrācijas fonda darbības pilnveidei:
1. Pilnveidot Sabiedrības integrācijas fonda pārvaldību un resursu izmantošanas efektivitāti, pārskatot Sabiedrības integrācijas fonda padomes sastāvu un funkcijas, sekretariāta un direktora funkcijas, pārskatot 5,7 darbinieku amata pienākumus vai pamatojumu nodarbināšanai, cilvēkresursu noslodzi, pilnveidojot zīmolu un stratēģiju, tostarp ieviešot konsekventu rezultātu un rezultatīvo rādītāju sistēmu, kā arī pārskatīt un mazināt birokrātisko slogu, padarot procedūras efektīvākas un vienkāršākas atbalsta saņēmējiem. Nepieciešams izstrādāt elastīgu mehānismu ministriju pārstāvniecības maiņai Sabiedrības integrācijas fonda padomē atkarībā no administrētajām programmu jomām, kā arī vērtēšanas komisijās nodrošināt nepāra balsstiesīgo locekļu skaitu un precizēt Sabiedrības integrācijas fonda pārstāvju lomu vērtēšanā; 
2. Nostiprināt Sabiedrības integrācijas fondu kā centralizētu publiskā finansējuma administrētāju saliedētas un pilsoniski aktīvas sabiedrības, mediju u. c. specifiskās jomās, veidojot starpresoriskus risinājumus, pakāpeniski atsakoties no projektu īstenotāja funkcijas tajās jomās, kur to var paveikt nevalstiskās organizācijas, un nosakot pārejas periodu līdz pilnīgai projektu saistību izpildei;
3. Sekmēt sabiedrības uzticēšanos Sabiedrības integrācijas fonda darbībai un vairot sabiedrības izpratni par Sabiedrības integrācijas fonda darbību, veidojot pārdomātu komunikāciju, kas uzrunā dažādas sabiedrības grupas, kā arī komunicēt Sabiedrības integrācijas fonda lomu, programmu portfeli un sasniegtos rezultātus un to lietderību plašākai sabiedrībai;
4. Sabiedrības integrācijas fonda darbības reorganizācijas procesā nodrošināt ministriju un citu valsts iestāžu kapacitāti atsevišķu programmu pārņemšanai vai nodošanai, piemēram, Izglītības un zinātnes ministrijas sagatavotajā konceptuālajā ziņojumā “Par risinājumu institucionālās un kompetenču sadrumstalotības novēršanai valsts valodas apguvē pieaugušajiem” (pieņemts ar Ministru kabineta 2026. gada 11. augusta rīkojumu Nr. 459)) kā galvenais mērķis ir norādīts – novērst institucionālo un kompetenču sadrumstalotību valsts valodas apguvē pieaugušajiem, kā arī izvērtēt sinerģijas ar jau pieņemtiem risinājumiem, ja attiecināms;
5. Veikt grozījumus Sabiedrības integrācijas fonda likumā, nodrošinot plašāku Sabiedrības integrācijas fonda darbības jomu tvērumu atbilstoši administrētajām programmām, tostarp paredzot Ministru kabinetam tiesības lemt par atbalstāmajām jomām pēc vajadzības, kā arī veikt grozījumus, kas ļautu sniegt finanšu atbalstu ne tikai biedrībām un nodibinājumiem, bet arī kapitālsabiedrībām, lai varētu īstenot komercmediju atbalsta programmu administrēšanu.

5. [bookmark: _Toc239064894][bookmark: _Toc239065096][bookmark: _Toc900000001][bookmark: _Toc239065097]Priekšlikumi turpmākai rīcībai

PricewaterhouseCoopers SIA audita ziņojumā ir identificētas vairākas Sabiedrības integrācijas fonda darbības jomas, kurās nepieciešami uzlabojumi. Darba grupa diskusiju laikā ir secinājusi, ka PricewaterhouseCoopers SIA audita ziņojumā aprakstītie scenāriji nav uzskatāmi par savstarpēji izslēdzošiem vai vienīgajiem iespējamajiem risinājumiem, bet būtu nepieciešams scenārijs, kas saglabātu uzkrāto institucionālo kapacitāti un profesionālo pieredzi, vienlaikus pilnveidojot pārvaldības modeli, precizējot Sabiedrības integrācijas fonda mandātu un novēršot PricewaterhouseCoopers SIA audita ziņojumā identificētās nepilnības.
Tādējādi, balstoties gan uz PricewaterhouseCoopers SIA audita ziņojuma, gan Darba grupas secinājumiem un priekšlikumiem, kā arī ar Kultūras ministrijas 2026. gada 29. jūnija rīkojumu Nr. 2.5-1-98 “Par darba grupas izveidi Mediju atbalsta fonda (MAF) programmu efektivizēšanai” izveidotās darba grupas secinājumiem, Kultūras ministrija konstatē nepieciešamību veidot visaptverošu Sabiedrības integrācijas fonda turpmākās darbības scenāriju, kas nodrošinātu mērķtiecīgu Sabiedrības integrācijas fonda administrēto programmu pārdali, mazinot audita ziņojumā konstatētos riskus un nepilnības, kā arī paredz pilnveidot Sabiedrības integrācijas fonda pārvaldības modeli un precizēt mandātu.
Lai pilnveidotu Sabiedrības integrācijas fonda pārvaldības modeli un mazinātu politiskās ietekmes riskus ar finansējuma piešķiršanu saistītu lēmumu pieņemšanā, papildus šā informatīvā ziņojuma 4. nodaļā minētajam nepieciešams izvērtēt arī iespēju pārskatīt Sabiedrības integrācijas fonda padomes sastāvu, aizstājot ministru pārstāvniecību padomē ar valsts sekretāru pārstāvniecību, kā arī mainīt Sabiedrības integrācijas fonda nosaukumu, ņemot vērā, ka tā administrēto programmu tematiskais saturs kopš Sabiedrības integrācijas fonda izveides ir būtiski paplašinājies un vairs pilnībā neatbilst pašreizējam nosaukumam.
Lai īstenotu Sabiedrības integrācijas fonda turpmākās attīstības modeli un sekmētu ar finansējuma piešķiršanu saistītu lēmumu depolitizāciju, ievērojot nosacījumu par amatu vietu skaita nepalielināšanu valsts pārvaldē, veicams izvērtējums par valsts budžetam fiskāli neitrālām izmaiņām Sabiedrības integrācijas fonda administrētajās programmās.
Ņemot vērā minēto, informatīvajam ziņojumam pievienotais Ministru kabineta sēdes protokollēmuma projekts paredz:
1. pieņemt zināšanai iesniegto informatīvo ziņojumu;
2. ņemot vērā informatīvajā ziņojumā izskatītos Sabiedrības integrācijas fonda attīstības scenārijus un norādītos riskus katrā no četriem attīstības scenārijiem, nepieciešamību pēc visaptveroša risinājuma, pilnveidojot Sabiedrības integrācijas fonda pārvaldības modeli, precizējot mandātu un novēršot audita ziņojumā par Sabiedrības integrācijas fonda funkciju, administrēto atbalsta programmu un izdevumu efektivitātes auditu konstatētās nepilnības, kā arī ņemot vērā Ministru kabineta sēdes protokollēmuma projekta 3. un 4. punktā minēto, kultūras ministram līdz 2027. gada 11. janvārim noteiktā kārtībā iesniegt izskatīšanai Ministru kabinetā konceptuālo ziņojumu par visaptverošu Sabiedrības integrācijas fonda attīstības scenāriju, vienlaicīgi izvērtējot nepieciešamos grozījumus Sabiedrības integrācijas fonda likumā un saistītajos normatīvajos aktos;
3. kultūras ministram izvērtēt nepieciešamību mainīt Sabiedrības integrācijas fonda nosaukumu, ņemot vērā Sabiedrības integrācijas fonda administrēto programmu tematisko saturu, kā arī pārskatīt Sabiedrības integrācijas fonda padomes sastāvu, mainot ministru pārstāvniecību uz valsts sekretāru pārstāvniecību, un, ja nepieciešams, līdz 2027. gada 11. janvārim noteiktā kārtībā iesniegt izskatīšanai Ministru kabinetā grozījumus Sabiedrības integrācijas fonda likumā; 
4. kultūras ministram Ministru kabineta sēdes protokollēmuma projekta 2. punktā minētajā konceptuālajā ziņojumā ietvert izvērtējumu par valsts budžetam fiskāli neitrālām izmaiņām Sabiedrības integrācijas fonda administrētajās programmās, lai īstenotu Sabiedrības integrācijas fonda turpmākās attīstības modeli, sekmētu lēmumu par finansējuma piešķiršanu depolitizāciju un ievērotu nosacījumu par amatu vietu skaita nepalielināšanu valsts pārvaldē, paredzot:
4.1. Medija atbalsta fonda administrēšanas nodošanu Nacionālajai elektronisko plašsaziņas līdzekļu padomei;
4.2. Nevalstisko organizāciju fonda un Nevalstisko organizāciju līdzfinansējuma programmas administrēšanas nodošanu Valsts kancelejai;
4.3. programmas “Latviešu valodas apguve remigrantiem un viņu ģimenes locekļiem” administrēšanas nodošanu Izglītības un zinātnes ministrijai;
4.4. Mazākumtautību un sabiedrības saliedētības programmas administrēšanas nodošanu Kultūras ministrijai; 
4.5. programmas “Ģimenei draudzīga pašvaldība” administrēšanas nodošanu Viedās administrācijas un reģionālās attīstības ministrijai.

